苏钦
穹石堂
新堂良佳哉，前山罗万戟。
中有倚天石，玉立破深碧。
异时老夕郎，直道众谗咋。
不种南山豆，聊卜辋川宅。
举头得佛观，喜甚几折屐。
名加一字褒，价重连城璧。
忽骑箕尾去，胜概堕岑寂。
乃孙丘壑姿，结屋踵前迹。
时呼名胜流，谈觞阅晨夕。
向来富贵人，搜索遍山泽。
舳舻蔽江淮，斧凿巧鑱刻。
屡闻挥橐金，所得仅鸡肋。
谁能燕坐间，领略在几席。
要知此段奇，自是天所惜。
吾生事幽讨，佳处皆足历。
是中一延睇，颇觉慰平昔。
会须买东邻，来作堂中客。
公乎肯见容，斯言当不食。